REGULAMENTUL (UE) NR. 32/2010 AL COMISIEI
din 14 ianuarie 2010
de înregistrare a unei denumiri în Registrul denumirilor de origine protejate și al indicațiilor geografice protejate [Jihočeská Zlatá Niva (IGP)]
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) paragrafele al treilea și al patrulea,
întrucât:
(1)
În conformitate cu articolul 6 alineatul (2) și în temeiul articolului 17 alineatul (2) din Regulamentul (CE) nr. 510/2006, cererea Republicii Cehe de înregistrare a denumirii „Jihočeská Zlatá Niva” a fost publicată în Jurnalul Oficial al Uniunii Europene (2).
(2)
Slovacia a prezentat o declarație de opoziție cu privire la înregistrare, în conformitate cu articolul 7 alineatul (1) din Regulamentul (CE) nr. 510/2006. Declarația de opoziție a fost considerată admisibilă în temeiul articolului 7 alineatul (3) primul paragraf literele (b) și (c) din regulamentul menționat.
(3)
În declarația de opoziție, Slovacia a indicat că înregistrarea denumirii în cauză ar reprezenta o încălcare a articolului 3 alineatul (4) din Regulamentul (CE) nr. 510/2006 și ar periclita existența unor mărci înregistrate pe teritoriul Slovaciei.
(4)
Printr-o scrisoare datată 24 iunie 2008, Comisia a invitat statele membre în cauză să încerce să ajungă la un acord în conformitate cu procedurile lor interne.
(5)
Dat fiind că Slovacia și Republica Cehă nu au ajuns la un acord în termenul prevăzut, Comisia trebuie să adopte o decizie în conformitate cu procedura prevăzută la articolul 15 alineatul (2) din Regulamentul (CE) nr. 510/2006.
(6)
Având în vedere informațiile furnizate de Slovacia, Comisia nu poate concluziona că înregistrarea denumirii „Jihočeská Zlatá Niva” ar reprezenta o încălcare a articolului 3 alineatul (4) din Regulamentul (CE) nr. 510/2006. Deși autorul obiecției a prezentat dovezi potrivit cărora denumirea „Jihočeská Zlatá Niva” poate fi asociată cu denumirea „Niva”, nu au fost furnizate dovezi privind gradul de distincție dobândit de această marcă grație reputației sale, renumelui său și perioadei îndelungate în care a fost utilizată. Prin urmare, pe baza informațiilor disponibile, nu s-a dovedit că înregistrarea „Jihočeská Zlatá Niva” ar putea induce în eroare consumatorii în privința adevăratei identități a produsului.
(7)
Nu au fost prezentate dovezi care să permită Comisiei să concluzioneze că, având în vedere utilizarea corectă și tradițională și probabilitatea efectivă a creării unei confuzii, înregistrarea denumirii „Jihočeská Zlatá Niva” ca indicație geografică protejată ar contraveni dispozițiilor articolului 7. Conform dovezilor prezentate Comisiei, în Republica Cehă și în Republica Slovacă, termenul „Niva” este utilizat de decenii în mod generic pentru a indica un tip de brânză. În plus, înregistrarea denumirii menționate ca indicație geografică protejată nu ar impune anularea sau invalidarea mărcilor comerciale, deoarece cererile referitoare la acestea au fost prezentate înaintea datei depunerii la Comisie a cererii de înregistrare, și nici nu ar constitui un impediment pentru utilizarea lor în continuare. Mai mult decât atât, potrivit informațiilor de care dispune Comisia, dreptul exclusiv al titularului respectivelor mărci comerciale nu i-ar permite acestuia să interzică unei părți terțe să utilizeze, în schimburile comerciale și în conformitate cu practicile loiale din domeniul industrial sau comercial, o indicație referitoare la originea geografică în temeiul articolului 6 din Directiva 2008/95/CE din 22 octombrie 2008 de apropiere a legislațiilor statelor membre cu privire la mărci (3).
(8)
Având în vedere considerațiile de mai sus, denumirea „Jihočeská Zlatá Niva” trebuie înregistrată în „Registrul denumirilor de origine protejate și al indicațiilor geografice protejate”.
(9)
Măsurile prevăzute de prezentul regulament sunt conforme cu avizul Comitetului permanent pentru indicațiile geografice și denumirile de origine protejate,
ADOPTĂ PREZENTUL REGULAMENT:
Articolul 1
Se înregistrează denumirea care figurează în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 ianuarie 2010.